Umframt lønarhækking er viðbótin fyri 3. ára starvsaldur á 1,6% hækkað við 0,9%, og er nú 2,5%. Flestu handverkarar við 3. ára starvsaldur fáa í dag eina viðbót omaná grundløn sína, sum er hægri enn 2,5%. Í tann mun arbeiðsgevari rindar meira enn 2,5% í viðbót, hevur hann ikki skyldu at rinda hækkingina á 0,9%. Dagliga arbeiðstíðin er víðkað 1 tíma soleiðis, at til ber at arbeiða til vanliga løn frá kl. 06.00 á morgni til 18.00 á kvøldi. Hetta merkir, at tímin millum kl. 06.00 og 07.00 á morgni nú kann arbeiðast fyri vanliga løn, heldur enn fyri 100% í yvirtíð. Eftirløn í lærlingasáttmálanum er hækkað frá 7,5% til 13%. Lønin til lærlingar hækkar við 5% av sveinalønini 3. og 4. árið. Lærlingalønin verður: 1. árið 35% av sveinalønini 2. árið 40% av sveinalønini 3. árið 50% av sveinalønini 4. árið 60% av sveinalønini 5. árið 70% av sveinalønini Samlaði útreiðslukarmurin er sostatt 5,82%, sum er á sama støði, sum aðrar semjur í hesi samráðingarrunduni.